Delegation fra Nordkorea besøger Folkecenteret.
Studiedag for delegation fra Nordkorea på Nordisk Folkecenter for Vedvarende Energi.
De mange landes forberedelser til Klimatopmødet i København december 2009 betyder, at Folkecenteret modtager delegationer fra hele verden. De ønsker at se, hvorledes man i Thy & Mors har lavet klimaløsninger, der over en årrække har resulteret i den omstilling fra fossile brændsel til vedvarende energi, som alle nu efterspørger.
”Det glæder os meget, at Nordkorea kommer til Thy for at hente viden og inspiration” udtaler Preben Maegaard, forstander for Folkecenteret; ”vi ser frem til, at der bliver lavet en aftale med delegationen, så unge ingeniører, fysikere og arkitekter kan komme til Danmarks vedvarende energikommuner for at lære om fremtidens energiforsyning. Uddannelsen vi ske i regi af World Wind Energy Institute, et samarbejde mellem institutter verden rundt, som Folkecenteret er med i”. Se www.wwei.nu
Delegationen skal se konkrete energianlæg som vindmøller, kraftvarme, solenergi og biogas samt diskutere disse teknologier som led i fremtidens energiforsyning. Koreanerne har især ønsket at forstå, hvorledes de mange vindmøller i en hel provins har erstattet fossil elforsyning.
Udover Folkecenterets faglige medarbejdere skal delegationen også møde Dansk Vindmølleformidlings direktør, Leif Pinholt, der vil gennemgå mulighederne for at levere brugte vindmøller til Nordkorea som en begyndelse på teknologi transfer.
Det er Nordisk Institut for Asien Studier, (NIAS), der har arrangeret den nordkoreanske delegations besøg i Danmark. Midlerne til gennemførelse af studieturen er dels nordiske, dels fra Danida.
Foruden Danmark skal der aflægges besøg på energianlæg i Oslo og Malmø. Delegationens besøg i Europa slutter i København. I Eigtveds Pakhus, som er ministeriernes konferencecenter, afholdes en 2 dages workshop for nordkoreanerne. Her er Folkecenteret inviteret til at komme med et energifagligt indlæg: International status for vindenergien.
Delegationen opholder sig i de nordiske lande 15. til 23. november 2008.
Gruppebillede af de nsamlede delegation med Folkecenterets forstander Preben Maegaard i midten.
Opklarende diskussion efter foredraget af Preben Maegaard og Jane Kruse.
Nordkoreanerne mødtes også med direktøren for Dansk Vindmølleformidling Leif Pinholt.